अस्थायी भिसा भएकालाई अस्ट्रेलियाद्वारा राहत
अध्यागमन तथा नागरिकता मन्त्रालयले अस्ट्रेलियामा एक वर्षदेखि विद्यार्थी भिसामा रहेका विदेशी नागरिकलाई राहतस्वरुप आफ्नो सुपर एनएसन रकम झिक्न पाउने व्यवस्था गरेका छन् ।
अस्ट्रेलिया — अध्यागमन तथा नागरिकता मन्त्रालयले अस्ट्रेलियामा एक वर्षदेखि विद्यार्थी भिसामा रहेका विदेशी नागरिकलाई राहतस्वरुप आफ्नो सुपर एनएसन रकम झिक्न पाउने व्यवस्था गरेका छन् ।निमित्त मन्त्री एलज टजले शनिबार एक विज्ञप्तिमार्फत अस्थायी भिसामा रहेका कसैले अहिलेको अवस्थामा अत्यन्तै गाह्रो भएको र आउने ६ महिनासम्म आफूलाई सहयोग गर्न नसक्ने अवस्था भए आफ्नै देश फर्कन सुझावसमेत दिएका छन् ।मन्त्री टजले सार्वजनिक गरेको विज्ञप्तिमा अहिले करिब २२ लाख व्यक्ति विभिन्न अस्थायी भिसामा रहेको जनाइएको छ । अहिलेको वर्तमान परिस्थितिमा सहयोग पुरयाउने उद्देश्यले सरकारले यो निर्णय लिएको उनले जनाएका छन् । अस्ट्रेलियामा व्यावसायिक एकाउन्टेन्टका रुपमा काम गरिरहेका योगेन्द्र अधिकारीका अनुसार सुपरएनएसन आफू सेवानिवृत्त भएपछि मात्र झिक्न पाइने रकम हो । आफूले कानुनी रुपमा काम गरेको कम्पनीले न्यूनतम ९ दशमलव ५० प्रतिशत थप रकम यो कोषमा दाखिला गर्ने नियम छ । मन्त्री टजले अहिलेको विषम् परिस्थितिमा १२ महिनाअघिदेखि अस्ट्रेलियामा अस्थायी भिसामा रहेका र जागिर गुमाएका अथवा जागिरको समयावधि घटेका विदेशी विद्यार्थीले यो रकम झिक्न पाउने उल्लेख गरेका छन् । उनले अन्य अस्थायी भिसामा रहेकाले समेत यो रकम झिक्न पाउने उल्लेख गरेका भ एपनि समयावधि तोकिएको छैन । अस्ट्रेलियामा अहिले ५ लाख ६५ हजार विदेशी विद्यार्थीहरु अध्ययनरत रहेको उल्लेख गरिएको छ । जसमा २ लाख ४० हजारले अस्ट्रेलियाको रोजगार क्षेत्रमा सहयोग पुरयाइरहेका छन् । विज्ञप्तिमा विद्यार्थीलाई आफ्नो परिवार तथा पार्ट–टाइम काममा भरप र्न आग्रह गर्दै मन्त्री टजले नर्सिङ, सुपरमार्केटलगायतका क्षेत्रमा काम गर्नेहरुको काम गर्ने समय बढाइएको समेत उल्लेख गरेका छन् । ‘तपाईं अस्थायी भिसामा हुनुहुन्छ र ६ महिनासम्म आफूलाई धान्न सक्ने अवस्था छ जस्तो लाग्दैन भने यो समय आफ्नो घरतर्फ जान सक्नुहुन्छ र यसको प्रबन्ध जतिसक्दो छिटो मिलाउन आग्रह छ,’ मन्त्रीद्वारा जारी विज्ञप्तिमा उल्लेख गरिएको छ । यसअघि नै सरकारले स्वास्थ्यक्षेत्र तथा ठूला सुपरमार्केटमा काम गर्ने विद्यार्थीले दुई सातामा अधिकतम ४० घण्टा मात्र काम गर्न पाउने अधिकार बढाइसकेको छ । यद्यपि यो नियम मे १ तारिखदेखि पुन: ४० घण्टामा सीमित गरिने भएको छ ।कोरोना भाइरसको संक्रमणको प्रभावले अन्तर्राष्ट्रिय विद्यार्थीले सहयोगको आशा गरिरहेका छन् । यसै सन्दर्भमा शुक्रबार प्रधानमन्त्री स्कट मरिसनले आफ्नो पहिलो प्राथमिकता नागरिक र स्थायी बासिन्दा भएको बताउँदै अन्त्यन्तै गाह्रो भए आफ्नो देश फर्कन सकिने सुझाव दिएका थिए । कोरोना भाइरसको संक्रमणलाई नियन्त्रण गर्न लागिपरेको सरकारले आफ्ना नागरिक, व्यवसायलाई विभिन्न सहयोगका कार्यक्रमहरु घोषणा गरिसकेको छ । अस्ट्रेलियामा अहिलेसम्म कोरोना भाइरसका कारण ३० जनाले ज्यान गुमाइसकेका छन् भने ५ हजार ५ सय ४४ जना संक्रमित भइसकेका छन् । संक्रमण रोक्नका लागि केन्द्रीय सरकारका साथै राज्य सरकारले आफ्नो सीमा बन्द गर्नुका साथै अन्य विभिन्न उपाय अपनाइरहेका छन् । अस्ट्रेलियाका सहायक मुख्य स्वास्थ्य अधिकारी डा. पल केलीले सरकारले अपनाएको विभिन्न उपायका कारण संक्रमणको दर विस्तारै कम हुँदै गएको जनाएका छन् । 